B. ΚΤΗΝΙΑΤΡΙΚΗ ΝΟΜΟΘΕΣΙΑ

1. 31964 L 0433: Οδηγία 64/433/ΕΟΚ του Συμβουλίου, της 26ης Ιουνίου 1964, για τον καθορισμό των υγειονομικών όρων παραγωγής και διάθεσης στην αγορά νωπού κρέατος (ΕΕ Ρ 121, 29.7.1964, σ. 2012· αργότερα τροποποιήθηκε και ενοποιήθηκε στην ΕΕ L 57, 2.3.1992, σ. 1 έως σ. 4), όπως τροποποιήθηκε τελευταία από:

- 31995 L 0023: Οδηγία 95/23/ΕΚ του Συμβουλίου της 22.6.1995 (EE L 243, 11.10.1995, σ. 7).

α) Οι διαρθρωτικές απαιτήσεις που ορίζονται στο Παράρτημα Ι της οδηγίας 64/433/EOK δεν εφαρμόζονται στις εγκαταστάσεις της Ουγγαρίας που απαριθμούνται στο Προσάρτημα A του παρόντος Παραρτήματος έως τις 31 Δεκεμβρίου 2006, υπό τους όρους που ορίζονται κατωτέρω.

β) Ενόσω οι εγκαταστάσεις του σημείου α) επωφελούνται των αναφερόμενων σε αυτό διατάξεων, τα προϊόντα που προέρχονται από τις εγκαταστάσεις αυτές διατίθενται μόνο στην εγχώρια αγορά ή χρησιμοποιούνται μόνο για περαιτέρω μεταποίηση στην ίδια εγκατάσταση, ανεξαρτήτως της ημερομηνίας διάθεσης στο εμπόριο. Τα εν λόγω προϊόντα πρέπει να φέρουν ειδικό υγειονομικό σήμα.

Το προηγούμενο εδάφιο ισχύει επίσης για όλα τα προϊόντα που προέρχονται από εξοπλισμένες για μεταποίηση εγκαταστάσεις κρέατος, όπου τμήμα της εγκατάστασης υπόκειται στις διατάξεις του σημείου α).

γ) Η Ουγγαρία εξασφαλίζει σταδιακή συμμόρφωση προς τις διαρθρωτικές απαιτήσεις του σημείου α) σύμφωνα με τις προθεσμίες για την κάλυψη των υφιστάμενων ελλείψεων που παρατίθενται στο Προσάρτημα Α του παρόντος Παραρτήματος. Η Ουγγαρία εξασφαλίζει ότι μόνον όσες εγκαταστάσεις έχουν πλήρως συμμορφωθεί προς τις απαιτήσεις αυτές έως τις 31 Δεκεμβρίου 2006 μπορούν να συνεχίσουν να λειτουργούν. Η Ουγγαρία υποβάλλει ετήσιες εκθέσεις στην Επιτροπή σχετικά με την πρόοδο που επιτελείται σε κάθε μια από τις εγκαταστάσεις που απαριθμούνται στο Προσάρτημα A του παρόντος Παραρτήματος, καθώς και κατάλογο των εγκαταστάσεων που κάλυψαν τις υφισταμένες ελλείψεις κατά τη διάρκεια του συγκεκριμένου έτους.

δ) Η Επιτροπή έχει τη δυνατότητα ενημέρωσης του Προσαρτήματος Α του παρόντος Παραρτήματος που αναφέρεται στο σημείο α), πριν από την προσχώρηση και έως τις 31 Δεκεμβρίου 2006 και, στο πλαίσιο αυτό, δύναται να προσθέτει, σε περιορισμένη έκταση, ή να διαγράφει μεμονωμένες εγκαταστάσεις, με βάση την πρόοδο που επιτελέσθηκε όσον αφορά την κάλυψη των υφισταμένων ελλείψεων και τα αποτελέσματα της διαδικασίας παρακολούθησης.

Λεπτομερείς εκτελεστικοί κανόνες για την εξασφάλιση της εύρυθμης λειτουργίας του ανωτέρω μεταβατικού καθεστώτος θεσπίζονται σύμφωνα με το άρθρο 16 της οδηγίας 64/433/EOK.

2. 31999 L 0074: Οδηγία 1999/74/ΕΚ του Συμβουλίου, της 19ης Ιουλίου 1999, περί των στοιχειωδών απαιτήσεων για την προστασία των ωοπαραγωγών ορνίθων (ΕΕ L 203, 3.8.1999, σ. 53).

Έως τις 31 Δεκεμβρίου 2009, οι εγκαταστάσεις της Ουγγαρίας που απαριθμούνται στο Προσάρτημα B του παρόντος Παραρτήματος δύνανται να διατηρούν σε χρήση κλωβούς που δεν πληρούν τις ελάχιστες απαιτήσεις του άρθρου 5, παράγραφος 1, σημεία (4) και (5) της οδηγίας 1999/74/EK, υπό τον όρο ότι άρχισαν να χρησιμοποιούνται το αργότερο από την 1η Ιουλίου 1999 και ότι έχουν ύψος τουλάχιστον 36 cm στο 65 % της επιφάνειας του κλωβού και τουλάχιστον 33 cm σε κάθε σημείο.

--------------------------------------------------